钦定古今图书集成/方舆汇编/职方典/第1479卷 > 形胜附
## 钦定古今图书集成/方舆汇编/职方典/第1479卷 > 形胜附

本府。〈楚雄县附郭。〉

《元志》：“威楚当阳之地，山川清秀。南瞰金齿，北距罗、婺，东接昆若诸郡，西连大理，最为大部。冈峦盘郁，林麓回环。东峙响水雄关，直扼诸彝之领，南控金沙要害，实通九郡之衢。”

按《府志》：“诸峰环拱，两川萦回，有隘可守。迤西九郡之咽喉，会城之屏蔽也。”

县居四属之中，西南袤长，密迩江外，“永盛” 一带，颇称奧区。

定远县

四围险绝，中抚平川。断姚安之臂，扼武定之吭。狮山前拱龙冈，后蟠象峰，左峙羊岭，右蹲东黑盐井，南会基关，西罗平关，北连山坡诸处，皆极险阻。琅井层峦四塞，一水中分。黑井峭壁怒涛，中通一线，为滇南财赋之区，在定远县辖之内广通县。

高冈陡涧，绵亘回绕。外以《响水》《回蹬》诸关为锁钥，内以《罗苴甸》为奧区。

西据重关之险，东驰要害之路。《罗苴甸》野旷川平，树艺繁密，县治财赋，半出其中。然地近安南，当图防御。

定边县

山川险峻，路通顺、云、蒙、景及诸边夷，实滇省西南门户。

东北距总兵坡，崇峦峭壁，洵称鸟道羊肠。西接无量山、澜沧江、威宝山，路通顺云、蒙景及者乐甸。明时缅甸入寇，不由腾、永，直走定边。盖以岐路多而幽径僻，远近策应不及，故全滇震动，实诸边之要隘。控制百蛮，必扼此焉。

南安州

山深谷邃，二百里外，临江为啸聚薮旦夕防御宜密。

二百里外临江即为野贼薮，今设重镇防守，有妥甸、雨龙、法脿、大场、蔑架营、安郎、法戛等哨，绵亘四百馀里，皆内地之宜防者。其险要犹在李海邦汉大石崖、五小大羊九等处，制流塞源，当预筹焉。

镇南州

盘山后峙，苴水前潆。关隘英武阿雄，道适榆姚永顺。

地鲜平原，田非沃壤。西有英武之阻，南有阿雄之险，虽非四塞雄图，实为九府要害。